Melodi Grand Prix 2025

**Melodi Grand Prix 2025** var den 63. utgaven av Melodi Grand Prix, Norges nasjonale uttak til Eurovision Song Contest. Vinneren av konkurransen ble Kyle Alessandro med låten «Lighter». Som vinner representerte han Norge i Eurovision Song Contest 2025 i Basel i Sveits, der han kom på 18. plass i finalen.

Konkurransen ble arrangert av NRK og fant sted i Oslo Spektrum lørdag 15. februar 2025. For første gang siden 2019 bestod konkurransen kun av én sending. Ni bidrag deltok. Marte Stokstad, Tete Lidbom og Markus Neby ledet sendingen.

## Bakgrunn
Etter kritikken og bruduljene som fulgte med Eurovision Song Contest 2024, nølte NRK lenge med å bekrefte sin deltakelse i 2025-konkurransen. Først i juli 2024, etter en rekke samtaler med Den europeiske kringkastingsunion og tilhørende evalueringer,  kunngjorde NRK at de skulle delta, og at Norges bidrag skulle kåres gjennom Melodi Grand Prix som tidligere. 

Innsending av bidrag åpnet 6. august med frist 1. september 2024. Låtene kunne utgis allerede fra innsendingsfristen. Konkurransen var åpen for alle, men hver komponist, produsent eller artist kunne maksimalt sende inn tre låter, og artisten må være minst 16 år gammel i april 2025. NRK oppfordret også til at de innsendte bidragene måtte ha minst én norsk låtskriver, siden Melodi Grand Prix «ønsker å prioritere og fremme norsk musikkliv».

I tillegg til den åpne konkurransen så konkurranseredaksjonen også etter potensielle bidrag gjennom målrettede søk og direkte dialog med den norske musikkbransjen. NRK direkteinviterte dessuten komponister og artister til å delta, og det ble holdt egne låtskriversamlinger der målet var å produsere låter til konkurransen. 

### Ny konkurranseledelse
Dette var Stig Karlsens siste år som prosjektleder og musikalsk leder for konkurransen, en rolle han hadde hatt siden 2015. Etter at artistene og låtene var valgt ut høsten 2024, sluttet Karlsen i sine to roller. Etter ham overtok Tarjei Strøm som musikalsk leder, mens Mads Tørklep tok over som prosjektleder. Strøms oppgave ble fra 2026 å finne artister og låter til konkurransen, mens Tørklep fra 2025 tok over organiseringen av Melodi Grand Prix og ble bindeleddet mellom NRK og EBUs Eurovision Song Contest-ledelse.

## Format
Konkurransen ble arrangert av NRK vinteren 2025 og ble overført på NRK1 og NRK TV. Dette årets format bestod av kun én finale i Oslo Spektrum lørdag 15. februar 2025. 

Dette var første gang siden 2019 at det ikke var delfinaler i Melodi Grand Prix, og at finalen ble arrangert i Oslo Spektrum. Programledere for sendingen var Marte Stokstad, Tete Lidbom og Markus Neby.

## Deltakere

Opprinnelig skulle ti bidrag delta i konkurransen, men dagen før artistlanseringen valgte artisten Lavrans Svendsen å trekke seg. Også Angelina Jordan trakk seg kort tid før lanseringen. Etter at hun trakk seg, overtok Sondrey plassen hennes. Dermed stilte ni bidrag i finalen.

Artistene ble offentliggjort under en pressekonferanse 16. januar 2025.
Oversikt over deltakerne i Melodi Grand Prix 2025 i alfabetisk rekkefølge etter fornavn:**** Startrekkefølgen ble offentliggjort 9. februar.

## Sendingen
Finalen fant sted i Oslo Spektrum for første gang siden 2019. Sendingen ble overført direkte på NRK1 og NRK TV, og den ble tolket på tegnspråk på NRK Tegnspråk. For første gang på mange år ble ikke finalen sendt på radio. Sendingen startet 19.50 og varte til 22.02.

Sendingen åpnet med fjorårsvinnere Gåte og «Ulveham». Underveis ble de ni artistene presentert for publikum og seere. Deretter ble de ni deltakermelodiene fremført én gang før seerne fikk stemme via nrk.no eller NRK-appen. Hver seer hadde én stemme.

Etter en kort reprise av de ni låtene fremførte programleder Markus Neby en egenskrevet låt med flere hint til tidligere deltakere. Blant andre deltok Rune Rudberg, Haldor Lægreid, Stig van Eijk, Fred Buljo, Gothminister og Didrik Solli-Tangen i sangsketsjen. Pausens andre innslag var en hyllest til Rolf Løvland som står bak «La det swinge» og «Nocturne» som vant konkurransen henholdsvis 40 og 30 år tidligere. Han står også bak en rekke andre Melodi Grand Prix-vinnere, samt sanger som «Danse mot vår» og verdenshiten «You Raise Me Up». Blant dem som hyllet ham var kulturminister Lubna Jaffery, Terje Formoe, Gunnhild Sundli og John Stenersen fra Gåte, Reidun Sæther, Kim Wigaard og Marcus & Martinus. Nummeret ble avsluttet med Sissel Kyrkjebø som fremførte «You Raise Me Up» sammen med musikere fra Kringkastingsorkestret.

Etter pausenumrene begynte avstemningen, først med de internasjonale juryene og deretter med seernes stemmer. Kyle Alessandro og «Lighter» var klar vinner hos både juryene og seerne. Som vinner av konkurransen, vant han også retten til å representere Norge i Eurovision Song Contest 2025 i Basel i Sveits. Nataleen ble nummer to, mens Bobbysocks endte på tredjeplass etter å ha fått nest flest seerstemmer.

## Resultat
Resultatet ble avgjort av ti internasjonale fagjuryer og tv-seerne. Juryenes poeng utgjorde 40 prosent, mens seerstemmene talte 60 prosent.

### Poenggivning i finalen
Resultatet i finalen ble avgjort av seernes og lytternes stemmer, sammen med stemmene fra ti internasjonale fagjuryer. Folkestemmene telte 60 prosent, mens de internasjonale juryenes poeng telte 40 prosent. Avstemningen var over samme lest som i Eurovision Song Contest. Først leste juryene opp sine poeng, jury for jury. Til slutt ble folkets poeng avslørt i stigende rekkefølge ut fra juryavstemningen. Juryene ga poeng etter skalaen 1, 2, 4, 6, 8, 10 og 12 poeng. Hvem som satt i fagjury-gruppene ble offentliggjort etter finalen.

## Tilbakevendende artister

Flere av deltakerne i 2025 hadde deltatt i konkurransen tidligere:

## Hendelser
### Erstatningskrav
To av artistene valgte å trekke seg fra konkurransen kort tid før artistlanseringen i januar: Angelina Jordan og Lavrans Svendsen. Angelina Jordan trakk seg ti dager før lanseringen. I en e-post fra advokaten hennes, skrev Jordan: «Det er flere personlige og profesjonelle grunner for dette, så vel som sikkerhetsbekymringer som nylig har kommet til (inkludert mottak av personlige trusler).» På grunn av dette krevde NRK 131 250 kroner i erstatning fra managementet hennes til dekning av utgifter til reise og scenedekor. Jordan sa senere at skogbrannene i Los Angeles i januar 2025 var medvirkende til at hun trakk seg. Brannene startet imidlertid for fullt dagen etter at NRK mottok e-posten fra Jordans advokat.

Svendsen trakk seg dagen før lanseringen av personlige grunner og uttalte senere at han «ikke var klar» for en deltakelse i konkurransen. Avgjørelsen ble gjort i samråd med NRK, og artisten fikk derfor ingen erstatningskrav fra arrangøren.

## Seertall
Antall seere på NRK1 og NRK TV og i opptak. 

I tillegg re-lanserte NRK hjerteemojiene der seerne kunne heie på artistene underveis ved å sende dem hjerter via mobiltelefonen eller nrk.no. Emoji-systemet ble sist brukt i 2020 og førte til at hele stemmesystemet kollapset under første runde. Under finalen i 2025 sendte seerne 110 millioner hjerteklikk.
## Noter


## Se også
* Melodi Grand Prix
* Eurovision Song Contest 2025
* Sámi Grand Prix 2025

## Eksterne lenker

* 

## Referanser